“แบงก์ชาตินิวซีแลนด์” ขึ้นดอกเบี้ย 0.50% สู่ระดับ 3.50% หวังสกัดเงินเฟ้อ
“แบงก์ชาตินิวซีแลนด์” ประกาศขึ้นดอกเบี้ย 0.50% สู่ระดับ 3.50% หวังสกัดเงินเฟ้อ และสนับสนุนการจ้างงานให้ขยายตัวอย่างเต็มศักยภาพและยั่งยืน ขณะที่เงินเฟ้อพุ่งขึ้นแตะระดับ 7.3% ในเดือนก.ค. ซึ่งเป็นระดับสูงสุดในรอบ 32 ปี
“แบงก์ชาตินิวซีแลนด์” ประกาศขึ้นดอกเบี้ย 0.50% สู่ระดับ 3.50% หวังสกัดเงินเฟ้อ และสนับสนุนการจ้างงานให้ขยายตัวอย่างเต็มศักยภาพและยั่งยืน ขณะที่เงินเฟ้อพุ่งขึ้นแตะระดับ 7.3% ในเดือนก.ค. ซึ่งเป็นระดับสูงสุดในรอบ 32 ปี
5 ต.ค. 2565

ผู้สื่อข่าวรายงานว่า ธนาคารกลางนิวซีแลนด์ (RBNZ) ประกาศขึ้นอัตราดอกเบี้ยนโยบาย 0.50% สู่ระดับ 3.50% ในวันนี้ โดยมีเป้าหมายที่จะรักษาเสถียรภาพเงินเฟ้อ และสนับสนุนการจ้างงานให้ขยายตัวอย่างเต็มศักยภาพและยั่งยืน
โดยการปรับขึ้นอัตราดอกเบี้ยของ RBNZ ในวันนี้นับเป็นครั้งที่ 6 ในปี 2565 โดย RBNZ ได้ปรับขึ้นดอกเบี้ยในอัตราส่วนเดียวกันในเดือนก.พ., เม.ย., พ.ค., ก.ค., ส.ค. และล่าสุดในเดือนต.ค.
สำหรับแถลงการณ์ของ RBNZ ระบุว่า ธนาคารกลางมองว่าเป็นเรื่องเหมาะสมที่จะเดินหน้าปรับขึ้นอัตราดอกเบี้ยที่ระดับดังกล่าวต่อไป เพื่อรักษาเสถียรภาพของเงินเฟ้อ และทำให้การจ้างงานขยายตัวอย่างเต็มศักยภาพและยั่งยืน โดยขณะนี้ดัชนีราคาผู้บริโภค (CPI) พื้นฐานซึ่งเป็นมาตรวัดเงินเฟ้อที่สำคัญนั้น ยังคงอยู่ในระดับสูงเกินไป และทรัพยากรด้านแรงงานยังคงขาดแคลน”
ขณะที่ก่อนหน้านี้ นักเศรษฐศาสตร์ส่วนใหญ่คาดการณ์ว่า RBNZ จะปรับขึ้นดอกเบี้ยเพื่อสกัดเงินเฟ้อ โดยอัตราเงินเฟ้อของนิวซีแลนด์พุ่งขึ้นแตะระดับ 7.3% ในเดือนก.ค. ซึ่งเป็นระดับสูงสุดในรอบ 32 ปี